# Мост на Осинска река при с. Любча

Николай Даутов

Осѝнска река, наричана също и Понѝква, е най-големият десен приток на р. Доспат (Рата). Дълга е 15,8 km. Води началото си от местността Кулата. Минава край с. Осина и местността Пониква, имената на които носи, и се влива в р. Доспат. В средното и долното си течение е граница между землищата на селата Ваклиново, Любча и Црънча.

На реката, 1.2 km югозападно от с. Любча има красив стар сводест мост. Наричат го Римския мос(т), но възрастта му не е уточнена. Той е напълно запазен и лесно достъпен. През него минава т.нар. Маруле(в)ски път или Ваклиновски път – широка стара пътека за в. Ваклиново (до 1960 г. Марулево), която през последните години се използва все по-рядко.

По програма за развитие на селските райони (2007 – 2013), откъм с. Любча, пътеката е превърната в спортна такава – с дължина около 1.3 m. Край нея са изградени площадки за практикуване на различни спортове – фитнес, тенис на маса, шах, кътове за отдих и др. На самия мост са поставени дървени перила. За жалост, в голямата си част съоръженият са амортизирани и вече негодни за ползване.

Желаещите да видят моста няма да се затруднят особено. От центъра на Любча се поема на юг по стръмна улица. Тя скоро взема западна посока и напуска селото при игрището, където преминава в черен път. Върви се край гробищата, които остават вдясно, след което се пресича плитък дол и започва стръмно на места спускане към долината на Осинска река. До моста се достига за около 40 минути.

© Николай ДАУТОВ

© Български турист

## Галерия